ྡན་འདས་བདག་དང་སེམས་ཅན་ཐམས་ཅད་ལ་མཆོག་དང་ཐུན་མོང་ཀྱི་དངོས་གྲུབ་མ་ལུས་པ་སྩལ་དུ་གསོལ་ཞེས་འདོད་པའི་དོན་ལ་གསོལ་བ་གདབ། རང་གི་སྙིང་ག་ནས་འོད་ཟེར་འཕྲོས་པས་གདན་འོད་ཟེར་གྱི་རྣམ་པར་གྱུར་ཏེ་རང་ལ་ཐིམ། རང་གི་དཔྲལ་བར་ཨོཾ་དཀར་པོ་སོགས་ཀྱིས་གནས་གསུམ་བསྲུང་། དགེ་བ་འདི་ཡིས་མྱུར་དུ་བདག །ཕྱག་ན་རྡོ་རྗེ་འགྲུབ་གྱུར་ནས། །སོགས་དང་། བགེགས་དང་ལོག་པར་འདྲེན་པ་རྣམས། །གདུལ་དཀའ་འདུལ་ཕྱིར་དཔའ་བོ་ནི། །ཤིན་ཏུ་གཏུམ་པའི་ཁྲོ་གཟུགས་ཀྱིས། །མ་རུངས་པ་རྣམས་ཚར་གཅོད་ཤོག །བསོད་ནམས་འདི་ཡིས་སོགས་བསྔོ་བ་སྨོན་ལམ་གྱིས་རྒྱས་གདབ། རང་ཉིད་གནས་སྐབས་ཐམས་ཅད་དུ་ལྷའི་ང་རྒྱལ་གྱིས་གནས་པར་བསམ་མོ། །ཐུན་མཚམས་སུ་གཏོར་མ་འབུལ་ན། ཟླུམ་གཏོར་དང་མཆོད་པ་བཤམ། དམིགས་རྟེན་ཡོད་ན་གོང་ལྟར་ཡན་ལག་བཞི་རྫོགས་སུ་བསྐྱེད། དེ་ཙམ་མ་ནུས་ན་ལྕང་ལོ་ཅན་ནས་སྤྱན་དྲངས་ནས་རྟེན་ལ་ཐིམ་པར་བསམ་པའམ། རྟེན་མེད་ཀྱང་གོང་ལྟར་རྒྱས་བསྡུས་གང་རིགས་བྱ། དེ་ལ་གཏོར་མ་འོག་ནས་འབྱུང་བ་ལྟར་ཕུལ། གཏོར་མ་གཞན་ཡོད་པའམ། མེད་ཀྱང་འདས་གཏོར་གྱི་ལྷག་མ་ཕྱོགས་སྐྱོང་གཞི་བདག་སོགས་ལ་ཕུལ་ནའང་ལེགས། བསྙེན་པ་བྱེད་ན་ཐུན་བཞིའི་རིམ་པས། ཨོཾ་ཙཎྜ་སོགས་ཡི་གེ་བཅུ་པ་འབུམ་ཕྲག་བཅུ་ཁ་སྐོང་དང་བཅས་པ་དང་། ག་རུ་ཌ་སོགས་ཤམ་བུ་བཏགས་པའང་ཅི་མང་བཟླ། དེའི་ཚེ་སྔ་ཐུན་དགོངས་ཐུན་གང་རིགས་ཀྱི་མཇུག་ཏུ་གཏོར་མ་ཕུལ། བྱུང་ན་ཐམས་ཅད་དུ་ངག་བཅད་བྱ། ཐ་ནའང་ཐུན་གྱི་རིང་ལ་ངག་མ་ཤོར་བ་དང་། སེམས་མ་ཡེངས་པ་གལ་ཆེ། ཚེ་འདིའི་སྙན་གྲགས་ལ་རེ་བ་མེད་པ་དང་། གདོན་བགེགས་སོགས་མ་རུངས་པ་རྣམས་ལ་བྱམས་སྙིང་རྗེ་དྲག་པོ་བསྒོམ། དུས་ཐམས་ཅད་དུ་ཆོས་ཐམས་ཅད་ཀྱི་རང་བཞིན་གདོད་མ་ནས་སྤྲོས་པ་དང་བྲལ་བར་ཤེས་པའི་ལྟ་བས་ཟིན་པར་བྱའོ། །འདིའི་རྗེས་གནང་བྱེད་ན་སྟེགས་ཇི་ལྟར་རིགས་པར་གཞི་བཟང་པོའི་སྟེང་དུ་པདྨ་འདབ་བརྒྱད་ཀྱི་དབུས་སུ་མཉྫིའི་ཁར་གཏོར་མ་དམར་པོ་ཟུར་གསུམ་པ་ཐེབས་ཀྱུས་བསྐོར་བ་བཞག དེའི་མཐར་ཆུ་གཉིས་སྔོན་འགྲོའི་ཉེར་སྤྱོད་དང་། འབུལ་གཏོར་གྱི་ཟླུམ་གཏོར་གཅིག་དང་བཅས་པ་བཤམ། སློབ་དཔོན་གྱི་མདུན་དུ་རྡོར་དྲིལ་མེ་ཏོག སློབ་མ་ལ་དགོས་པའི་མཎྜལ་མེ་ཏོག་རྣམས་སྟ་གོན་བྱ། མཆོད་པ་རྣམས་ལ་དམིགས་ནས། ཨོཾ་ཨ་མྲྀ་ཏེ་ཧཱུྃ་ཕཊ། ཅེས་པས་བསང་། སྭ་བྷཱ་བས་སྦྱང་། སྟོང་པའི་ངང་ལས་ཨོཾ་ལས་བྱུང་བའི་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བའི་ནང་དུ་ཨོཾ་འོད་དུ་ཞུ་བ་ལས་བྱུང་བའི་ལྷ་རྫས་ལས་གྲུབ་པའི་མཆོད་ཡོན། ཞབས་བསིལ། མེ་ཏོག བདུག་སྤོས། མར་མེ། དྲི་ཆབ། ཞལ་ཟས། རོལ་མོ་རྣམས་དྭངས་ཤིང་ཐོགས་པ་མེད་པ་ནམ་མཁའི་མཐའ་ཀླས་པར་གྱུར། ཨོཾ་བཛྲ་ཨརྒྷཾ་ཨཱཿཧཱུྃ་ནས། ཤབྡ་ཨཱཿཧཱུྃ་ཞེས་དང་། དྷརྨཱ་ར་ཎི་ཏ་སོགས་རོལ་མོ་དང་བཅས་ལན་གསུམ་གྱིས་བྱིན་དབབ། སྐྱབས་འགྲོ་ནས་བརྩམས་ཏེ་གདན་བསྡུ་བའི་བར་སྒྲུབ་ཐབས་བཞིན་ཉམས་སུ་བླང་བ་ནི་བདག་བསྐྱེད་དོ། །དེ་ནས་མདུན་བསྐྱེད་ཀྱི་གཏོར་མ་བསང་སྦྱང་། སྟོང་པའི་ངང་ལས་པྃ་ལས་པདྨ་དང་། རྃ་ལས་ཉི་མའི་ཞེས་སོགས་ནས་མི་བསྐྱོད་པས་དབུ་བརྒྱན་ཞེས་བྱ་བའི་བར་བདག་བསྐྱེད་བཞིན་ལས་རང་ཉིད་ཅེས་པ་དོར། མཆོད་པ་རྣམས་བསང་སྦྱང་སྔགས་དང་བཅས་པས་བྱིན་གྱིས་བརླབས་ཏེ། མཚན་སྔགས་རེ་རེ་ནས་སྔོན་དུ་འགྲོ་བའི་ཆུ་གཉིས་ཉེར་སྤྱོད་རོལ་མོ་དང་བཅས་པས་མཆོད། ལྕང་ལོ་ཅན་གྱི་གནས་མཆོག་སོགས་ཀྱིས་བསྟོད། ཟླུམ་གཏོར་ལ་ཆབ་བྲན། བསང་སྦྱང་། སྟོང་པའི་ངང་ལས་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ། གཏོར་མ་ཁ་དོག་དྲི་རོ་ནུས་པ་ཕུན་སུམ་ཚོགས་པ་བདུད་རྩིའི་རྒྱ་མཚོ་ཆེན་པོར་གྱུར། ཨོཾ་ཨཱཿཧཱུྃ་ལན་གསུམ་གྱིས་བྱིན་གྱིས་བརླབས་ཏེ། ནམ་མཁའ་མཛོད་ཀྱིས་ཕྱག་རྒྱ་དང་བཅས་པས་མཚན་སྔགས་ཀྱི་མཐར། ཨ་ཀཱ་རོ་བཏགས་པ་ལན་གསུམ་མམ་ལྔས་ཕུལ། གོང་བཞིན་མཆོད་བསྟོད་ཀྱི་མཐར། མཆོད་སྦྱིན་གཏོར་མ་འདི་བཞེས་ལ་ཞེས་པ་ནས། ཡིད་ལ་འདོད་པ་ཀུན་འགྲུབ་ཤོག་གི་བར་བརྗོད། མདུན་བསྐྱེད་ལ་དམིགས་པའི་བཟླས་པ་བྱ། སློབ་མ་ཁྲུས་དང་ཕྱག་བྱས་ནས་གྲལ་ལ་འཁོད་པར། མེ་ཏོག་བཀྱེ་བསྡུ་ཚར་རྗེས་སེམས་བསྐྱེད་གསལ་བཏབ། འདིར་གསན་རྒྱུའི་ཆོས་ནི་སྟོན་པ་ནི་ཐུགས་བསྐྱེད་སྨོན་ལམ་མཐར་ཕྱིན་ནས་གང་འདུལ་གྱི་སྐུར་སྟོན་ཏེ། སྣ་ཚོགས་གཟུགས་ནོར་ལྟ་བུ་ཡི། །ཞེས་གསུངས་པ་ལྟར་དང་། གདུལ་བྱ་སེམས་ཅན་ནི། བཟང་སྤྱོད་ལས། ནམ་མཁའི་མཐར་ཐུག་གྱུར་པ་ཇི་ཙམ་པར། །སེམས་ཅན་མ་ལུས་མཐའ་ཡང་དེ་བཞིན་ཏེ། །ཞེས་གསུངས་པ་ལྟར། སེམས་ཅན་རྣམས་ལས་དང་ཉོན་མོངས་པས་འཕངས་ཏེ། ལུས་རྟེན་སྣ་ཚོགས་བླངས་པ་ལ་ནད་དང་སྡུག་བསྔལ་སྣ་ཚོགས་འབྱུང་བས་དེ་དག་ལ་ཕན་གདགས་པའི་སླད་དུ་སྐུའི་རྣམ་པ་སྣ་ཚོགས་བསྟན་པ་ལས་འདིར་སྟེང་གདོན་གཟའ་དང་། འོག་གདོན་ས་བདག་ཀླུ་གཉན་གྱི་གདུག་པ་སེལ་བའི་སྐོར་ཡིན། དེའང་ཉོན་མོངས་པ་དུག་ལྔས་ཀུན་ནས་བསླངས་པའི་ལས་བསགས་པའི་འབྲས་བུ་སྨིན་ཁར་ཕྱི་རོལ་གྱི་རྐྱེན་དུག་ལྔའི་རང་གཟུགས་ཀླུ་རིགས་ལྔ་འཁོར་བཅས་ཀྱིས་གནོད་པ་བྱས་པས་སད་དེ་ལུས་ལ་ཤུ་བ་སོགས་ཀྱི་ནད་སྣ་ཚོགས་འབྱུང་བ་ལ་དེ་སིལ་བར་བྱེད་པ་ནི་ཞི་ཁྲོ་གཉེན་པོ་སྐོར་གསུམ་སྤྲུལ་ཏེ། ཞི་བ་སྤྱན་རས་གཟིགས་སེང་གེ་སྒྲ་སོགས། ཁྲོ་བོ་རྟ་མགྲིན་དམར་ནག་ཕྱག་ན་རྡོ་རྗེ་སོགས་དང་། དེས་ཀྱང་མི་ཐུལ་བ་ལ་ཁྱུང་དམར་ནག་ཁྲ་གསུམ་སོགས་གསུངས་པ་ལས། འདིར་དཔལ་ཕྱག་ན་རྡོ་རྗེ་ལ་ཆེ་བ་བཞིའམ་དྲུག་གི་ནང་ནས་འདིར་གཏུམ་པོ་ཁྱུང་གིས་ཆེ་བ་ཡིན། འདི་ཉིད་ལའང་རྒྱས་འབྲིང་བསྡུས་གསུམ་དུ་ཡོད་པ་ལས། ད་ལན་དཔའ་རྐྱང་གི་རྗེས་སུ་གནང་བ་ལ་སློབ་དཔོན་གྱིས་བྱ་བར་འོས་པ་ཐམས་ཅད་ཁྱེད་རང་རྣམས་ཀྱི་ངོ་སྐལ་དུ་གྱུར་པ་ལ་ཐོག་མར་སློབ་དཔོན་ལ་དཔལ་ཕྱག་ན་རྡོ་རྗེ་དངོས་ཡིན་སྙམ་པའི་མོས་གུས་དང་ལྡན་པས་རྗེས་གནང་ཞུ་བའི་ཡོན་དུ་མཎྜལ་ཞིག་མཛད་པར་ཞུ། གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། ཀུན་མཁྱེན་ཡེ་ཤེས་ཕུང་པོ་ཅན། །སྲིད་པའི་འཁོར་ལོ་རྣམ་སྦྱོང་བ། །དེ་རིང་བཤད་པའི་རིན་ཆེན་གཏེར། །གཙོ་བོས་བདག་ལ་བཀའ་དྲིན་སྩོལ། །ཁྱོད་ཞབས་པདྨོ་སྤངས་ནས་ནི། །གཙོ་བོ་གཞན་ན་སྐྱབས་མ་མཆིས། །འགྲོ་བའི་དཔའ་བོ་མཐུ་ཆེན་གྱིས། །བློ་མཆོག་བདག་ལ་གནང་བར་མཛོད། །ཅེས་གསོལ་བ་བཏབ་ནས། རྒྱུད་དག་པར་བྱ་བའི་སླད་དུ་དམིགས་པ་འདི་བཞིན་མཛོད། ཁྱེད་རང་རྣམས་ཀྱི་མདུན་གྱི་ནམ་མཁར་བླ་མ་དང་གཉིས་སུ་མེད་པའི་དཔལ་ཕྱག་ན་རྡོ་རྗེ་ལ་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱིས་བསྐོར་བ་མངོན་སུམ་ལྟ་བུར་བཞུགས་པར་མོས། དེ་དག་གི་སྤྱན་སྔར་བདག་གཞན་གྱི་ཚེ་ཐོག་མ་མེད་པ་ནས་བསགས་པའི་སྡིག་པ་བཤགས་པ་ལ་སོགས་པ་ཡན་ལག་བདུན་པ་བགྱིད་སྙམ་པས་འདིའི་རྗེས་ཟློས་ལན་གསུམ་མཛོད། དཀོན་མཆོག་གསུམ་ལ་སོགས་ནས་འགྲུབ་པར་ཤོག ཅེས་རྒྱུད་དག་པར་བྱ་བ་རྣམས་རྗེས་གནང་གི་སྔོན་འགྲོ་ཡིན། དངོས་གཞི་ལ་དམིགས་པ་འདི་བཞིན་མཛོད། སློབ་དཔོན་དང་མདུན་བསྐྱེད་ཀྱི་གཏོར་མ་དཔལ་ཕྱག་ན་རྡོ་རྗེ་ཐ་མི་དད་པར་མོས་པའི་དཔྲལ་བར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོས་མཚན་པ། སློབ་དཔོན་གྱིས་ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་བརྗོད་པས་ཁྱེད་རང་རྣམས་ཀྱི་ཚེ་ཐོག་མ་མེད་པ་ནས་བསགས་པའི་སྡིག་སྒྲིབ་བག་ཆགས་རྣམ་སྨིན་གདོས་བཅས་ཤ་ཁྲག་གིས་བསྡུས་པའི་ཕུང་པོ་ཁམས་དང་སྐྱེ་མཆེད་ཐམས་ཅད་མི་དམིགས་ཏེ་སྟོང་པ་ཉིད་དུ་འགྱུར། སྟོང་པའི་ངང་ལས་ཞེས་སོགས་ནས་ཐུགས་ཀར་ཧཱུྃ་ཞེས་པའི་བར་སྒྲུབ་ཐབས་བཞིན་གནས་ལྔའི་ཁྱུང་དང་བཅས་པ་བསྐྱེད། ཡང་ན་སློབ་དཔོན་དང་མདུན་བསྐྱེད་ཀྱི་གནས་གསུམ་བྱིན་རླབས་འདིར་བྱས་ཀྱང་རུང་། སློབ་དཔོན་དང་མདུན་བསྐྱེད་ཐ་མི་དད་པའི་དཔྲལ་བའི་ཨོཾ་ལས་ཕྱག་ན་རྡོ་རྗེའི་སྐུ་དཔག་ཏུ་མེད་པ་བྱུང་། ཁྱེད་རང་རྣམས་ཀྱི་དཔྲལ་བར་ཐིམ་པས་ལུས་ཀྱི་ནང་ཐམས་ཅད་གང་། ནད་གདོན་སྡིག་སྒྲིབ་ཐམས་ཅད་དག ཕྱག་ན་རྡོ་རྗེའི་སྐུ་དང་ཁྱེད་རང་རྣམས་ཀྱི་ལུས་དབྱེར་མེད་དུ་གྱུར་པར་མོས་པ་མཛོད། ཡང་མདུན་བསྐྱེད་ཀྱི་མགྲིན་པའི་ཨཱཿལས་ཕྱག་ན་རྡོ་རྗེའི་སྐུ་དཔག་ཏུ་མེད་པ་བྱུང་། ཁྱེད་རང་རྣམས་ཀྱི་མགྲིན་པར་ཐིམ་པས་ལུས་ཀྱི་ནང་ཐམས་ཅད་གང་། ནད་གདོན་སྡིག་སྒྲིབ་ཐམས་ཅད་དག ཕྱག་ན་རྡོ་རྗེའི་གསུང་དང་ཁྱེད་རང་རྣམས་ཀྱི་ངག་དབྱེར་མེད་དུ་གྱུར་པར་མོས་པ་མཛོད། ཡང་ཐུགས་ཀའི་ཧཱུྃ་ལས་ཕྱག་ན་རྡོ་རྗེའི་སྐུ་དཔག་ཏུ་མེད་པ་བྱུང་། ཁྱེད་རང་རྣམས་ཀྱི་སྙིང་གར་ཐིམ་པས་ལུས་ཀྱི་ནང་ཐམས་ཅད་གང་། ནད་གདོན་སྡིག་སྒྲིབ་ཐམས་ཅད་དག ཕྱག་ན་རྡོ་རྗེའི་ཐུགས་དང་ཁྱེད་རང་རྣམས་ཀྱི་ཡིད་དབྱེར་མེད་དུ་གྱུར་པར་མོས་པ་མཛོད། སླར་ཡང་མདུན་བསྐྱེད་ཀྱི་གནས་གསུམ་གྱི་འབྲུ་གསུམ་ལས་ཕྱག་ན་རྡོ་རྗེའི་སྐུ་དཔག་ཏུ་མེད་པ་དུས་གཅིག་ཅར་དུ་བྱུང་། ཁྱེད་རང་རྣམས་ཀྱི་གནས་གསུམ་དུ་དུས་གཅིག་ཅར་དུ་ཐིམ་པས། ལུས་ཀྱི་ནང་ཐམས་ཅད་གང་། ནད་གདོན་སྡིག་སྒྲིབ་ཐམས་ཅད་དག ཕྱག་ན་རྡོ་རྗེའི་སྐུ་གསུང་ཐུགས་དང་། ཁྱེད་རང་རྣམས་ཀྱི་ལུས་ངག་ཡིད་གསུམ་དབྱེར་མེད་དུ་གྱུར་པར་མོས་པ་མཛོད། ཅེས་པས་སོ་སོའི་མཇུག་གམ། ཐམས་ཅད་ཀྱི་མཇུག་ཏུ་སྔགས་དང་སྤོས་རོལ་བྱ། བཟླས་ལུང་གི་སླད་དུ་དམིགས་པ་འདི་བཞིན་དུ་མཛོད། སློབ་དཔོན་གྱི་ཐུགས་ཀའི་ཧཱུྃ་ཡིག་སྔགས་ཕྲེང་དང་བཅས་པ་ལས་སྔགས་ཕྲེང་གཉིས་པ་བྱུང་། སློབ་དཔོན་གྱི་ཞལ་ནས་འཐོན་ཁྱེད་རང་རྣམས་ཀྱི་ཞལ་དུ་ཞུགས། ཐུགས་ཀའི་ཧཱུྃ་ཡིག་གི་མཐར་འཁོད་པའི་མོས་པ་བྱས་ཏེ་མེ་ཏོག་དང་བཅས་པས་ཐལ་མོ་སྦྱར་ཏེ་སྔགས་འདིའི་རྗེས་ཟློས་ལན་གསུམ་མཛོད། ཨོཾ་ཙཎྜ་སོགས་ཤམ་བུ་དང་བཅས་པ་སྒྲུབ་ཐབས་བཞིན། དེ་ལྟར་བཟླས་པས་དང་པོས་རྒྱུད་བྱིན་གྱིས་བརླབས། གཉིས་པས་དབྱེར་མེད་དུ་བྱས། གསུམ་པས་བརྟན་པར་མོས་པ་བྱས་ཏེ། སློབ་དཔོན་ལ་དྲིན་ལན་གྱི་ཚུལ་དུ་མེ་ཏོག་གཏོར་ཏེ་འདིའི་རྗེས་ཟློས་ལན་གསུམ་མཛོད། བཅོམ་ལྡན་བདག་གིས་སོགས་ནས། བདག་ལ་བྱིན་གྱིས་རློབས། །ལན་གསུམ། དེ་ལྟར་གསོལ་བ་བཏབ་ནས། སློབ་དཔོན་གྱིས་ཀྱང་། མེ་ཏོག་ཕྲེང་བ་སྔགས་སུ་བྱས་ནས་ཁྱེད་རང་རྣམས་ཀྱི་སྤྱི་བོར་བཞག་སྟེ་བྱིན་གྱིས་བརླབས་པར་མོས་པ་མཛོད། བཅོམ་ལྡན་འདི་ལ་སོགས་ཀྱི་མཐར། རྡོ་རྗེ་སློབ་མ་འདི་རྣམས་ཀྱི་རྒྱུད་ལ་དཔལ་ཕྱག་ན་རྡོ་རྗེ་གཏུམ་པོའི་གསང་སྔགས་ཀྱི་བྱིན་རླབས་འཇུག་པར་གྱུར་ཅིག ཅེས་བརྗོད། སློབ་དཔོན་གྱིས་གཏོར་མ་བཟུང་། གཏོར་མ་འདི་ཉིད་དཔལ་ཕྱག་ན་རྡོ་རྗེ་དངོས་ཡིན་སྙམ་དུ་མོས་པ་མཛོད། བྱས་ལ། སློབ་མའི་སྤྱི་བོར་བཞག སྤྲོ་ན། ཆོས་སྐུ་ཀུན་ཏུ་བཟང་པོ། ལོངས་སྐུ་ཕྱག་ན་རྡོ་རྗེ། སྤྲུལ་སྐུ་པདྨ་འབྱུང་གནས། གུ་རུ་ཆོས་ཀྱི་དབང་ཕྱུག སྤྲུལ་སྐུ་ཤཱཀྱ་འབུམ། སྤྲུལ་སྐུ་ཤཱཀྱ་སེང་གེ རིན་ཆེན་བྱང་ཆུབ་རྡོ་རྗེ། ཆོས་རྗེ་རྟག་པ་བ། ཟུར་དབེན་པ་ཆོས་བཟང་བླ་མ། མཉམ་མེད་བདེ་ལེགས་རྒྱལ་མཚན། མཁན་ཆེན་ལེགས་པའི་འབྱུང་གནས། མཁས་མཆོག་ལྷ་དབང་བློ་གྲོས། རྗེ་བཙུན་སངས་རྒྱས་སེང་གེ བྱམས་པ་ཏིང་འཛིན་རྣམ་རྒྱལ། མཁས་གྲུབ་དཔལ་ལྡན་དོན་གྲུབ། ཤར་ཆེན་ཤེས་རབ་འབྱུང་གནས། འཇམ་མགོན་ལྷུན་གྲུབ་དཔལ་ལྡན། མཁས་«་་་་་འདི་མན་ཞལ་སྐོང་། མཆན། »གྲུབ་སངས་རྒྱས་ཕུན་ཚོགས། མཚུངས་མེད་བསྟན་འཛིན་ལྷུན་གྲུབ། བྱམས་པ་ནམ་མཁའ་བསམ་འགྲུབ། འཇམ་མགོན་ཀུན་དགའ་བློ་གྲོས། རྗེ་རིན་ཆེན་རྒྱལ་མཚན། ཡོངས་འཛིན་ཀུན་དགའ་བཀྲ་ཤིས། བྱམས་པ་སྨོན་ལམ་གྲགས་པ། དྲིན་ཆེན་རྩ་བའི་བླ་མ་ལ་སོགས་རྩ་«་་་་་བསྡུ་ན་འདི་མན་གྱིས་ཆོག མཆན། »བརྒྱུད་ཀྱི་དཔལ་ལྡན་བླ་མ་དམ་པ་རྣམས་དང་། དཔལ་ཕྱག་ན་རྡོ་རྗེའི་ལྷ་ཚོགས་རྣམས་ཀྱིས་རྡོ་རྗེ་སློབ་མ་འདི་རྣམས་ཀྱི་ལུས་ངག་ཡིད་གསུམ་གྱི་བར་ཆད་ཐམས་ཅད་ཞི་བ་དང་། མཐུན་རྐྱེན་ཚེ་དང་བསོད་ནམས་རྒྱས་པར་མཛད་དུ་གསོལ། མདོར་ན་མཆོག་ཐུན་མོང་གི་དངོས་གྲུབ་མྱུར་དུ་ཐོབ་པར་བྱིན་གྱིས་བརླབ་ཏུ་གསོལ། ཞེས་དང་། སངས་རྒྱས་རྣམས་ནི་ཐམས་ཅད་ཀྱི། །སྐུ་གསུང་ཐུགས་ཀྱི་བྱིན་རླབས་དང་། །དངོས་གྲུབ་ཐམས་ཅད་འབྱུང་བའི་གནས། །གཏོར་མའི་དབང་བསྐུར་ཆེན་པོ་སྦྱིན། །ཨོཾ་ཙཎྜ་སོགས་བརྗོད། གཏོར་མ་ཕྱག་རྡོར་དུ་གསལ་བ་དེ་ཉིད་ཁྱེད་རང་རྣམས་ཀྱི་སྤྱི་བོ་ནས་ཐིམ་པས་རྒྱུད་བྱིན་གྱིས་བརླབས་པར་མོས་པ་མཛོད། ཅེས་བརྗོད། དེས་རྗེས་གནང་གི་དངོས་གཞི་གྲུབ་ནས་ཁས་བླངས་པའི་དམ་ཚིག་སྡོམ་བགྱི་སྙམ་པས་འདིའི་རྗེས་ཟློས་ལན་གསུམ་མཛོད། གཙོ་བོས། གཏང་རག་མཎྜལ། ལུས་ལོངས་སྤྱོད་ཐམས་ཅད་འབུལ་ན་ཆ་ཤས་ནས་བཞེས་ལ་ལོངས་སྤྱད་དུ་གསོལ་སྙམ་པས་འདིའི་རྗེས་ཟློས་ལན་གསུམ་མཛོད། དེང་ནས་སོགས་སྤྱི་དང་མཐུན། སློབ་མ་རང་གནས་སུ་བཏང་ངོ་། །མདུན་བསྐྱེད་ལ་མཆོད་བསྟོད་བྱས་ལ། དངོས་གྲུབ་བླང་། མ་འབྱོར་པ་དང་སོགས་ཀྱིས་ནོངས་པ་བཟོད་པར་གསོལ་ཞིང་། ཁྱེད་ཀྱིས་སེམས་ཅན་དོན་ཀུན་སོགས་དང་། བཛྲ་མུཿ གཏོར་མའི་ཡེ་ཤེས་པ་གཤེགས་སུ་གསོལ། དམ་ཚིག་པ་རང་ལ་བསྡུས་ལ་གནས་གསུམ་བསྲུང་། དགེ་བ་བསྔོ་ཞིང་བཀྲ་ཤིས་བྱའོ། །ཞེས་པ་འདི་ནི་རང་གི་བརྗེད་ཐོར་ཤཱཀྱའི་དགེ་སློང་སངས་རྒྱས་ཕུན་ཚོགས་ཀྱིས་སྦྱར་བའི་ཡི་གེ་པ་ནི་བཀྲ་ཤིས་དབང་ཕྱུག་གོ། །།སརྦ་མངྒ་ལཾ།། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོངས་ས་ཆེན་ཞེས་པ་གློག་ཀླད་དཔར་ཁང་ལས། བདེར་གཤེགས་༧སྐྱབས་རྗེ་བཅོ་བརྒྱད་ཁྲི་ཆེན་རྡོ་རྗེ་འཆང་མཆོག་གི་ཐུགས་དགོངས་རྫོགས་ཆ